ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1312/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Μετάβαση στο Ευρώ το 1999

Χάρις στη συμφωνία σταθερότητας και ανάπτυξης που ενέκρινε τον Ιούνιο του 1997 το Ευρωπαϊκό Συμβούλιο του Άμστερνταμ τα κράτη μέλη υποχρεούνται να θέτουν ως μεσοπρόθεσμο στόχο τους την "επίτευξη μιας σχεδόν ισοσκελισμένης ή πλεονασματικής δημοσιονομικής κατάστασης". Εάν συνεχίσουν τις δημοσιονομικές προσαρμογές τους κατά τα επόμενα έτη, τα κράτη μέλη θα διαθέτουν πλέον δημόσια οικονομικά που θα τους επιτρέπουν να αντιμετωπίζουν πολύ πιο εύκολα τις δημοσιονομικές συνέπειες ενδεχομένων αρνητικών εξελίξεων των οικονομικών τους.

Ποια όμως θα ήταν, κατά την Επιτροπή, η σημερινή κατάσταση στο Βέλγιο εάν το προαναφερθέν σύμφωνο σταθερότητας είχε ισχύσει στην περίοδο 1992-1997;

Απάντηση του κ.de Silguy εξ ονόματος της Επιτροπής

(2 Ιουνίου 1998)

Το σύμφωνο σταθερότητας και ανάπτυξης αποτελείται από ψήφισμα του Ευρωπαϊκού Συμβουλίου της 7ης Ιουνίου 1997(1), τον κανονισμό του Συμβουλίου (ΕΚ) 1466/97 της 7ης Ιουλίου 1997 για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών(2), και τον κανονισμό του Συμβουλίου (ΕΚ) αριθ. 1467 της 7ης Ιουλίου 1997 για την επιτάχυνση και τη διασαφήνιση της εφαρμογής της διαδικασίας υπερβολικού ελλείμματος2. Στόχος του συμφώνου είναι η δημοσιονομική πειθαρχία στην οικονομική και νομισματική ένωση (ΟΝΕ) με την οποία θα δημιουργηθούν οι κατάλληλες προϋποθέσεις σταθερότητας για διαρκή ανάπτυξη. Παρέχει ένα ισχυρό σύστημα κινήτρων ώστε τα κράτη μέλη να μην έχουν υπερβολικό έλλειμμα ή να το διορθώνουν ταχύτατα αν παρουσιαστεί μια τέτοια κατάσταση.

Το 1992, το δημοσιονομικό έλλειμμα του Βελγίου ανερχόταν σε 6,9 % του ακαθάριστου εγχώριου προϊόντος (ΑΕΠ), και το 1993 το έλλειμμα ήταν 7,1 % του ΑΕΠ. Η κατάσταση αυτή οδήγησε σε απόφαση του Συμβουλίου της 26ης Σεπτεμβρίου 1994 περί ύπαρξης υπερβολικού ελλείμματος στο Βέλγιο (άρθρο 104Γ, παράγραφος 6, της συνθήκης ΕΚ). Την περίοδο που καλύπτεται από την ερώτηση του αξιότιμου μέλους του Κοινοβουλίου, δηλαδή από το 1992 έως το 1997, η δημοσιονομική πολιτική του Βελγίου ήταν προσανατολισμένη στην σύγκλιση, δηλαδή στη διόρθωση της κατάστασης υπερβολικού ελλείμματος και στην τήρηση των κριτηρίων σύγκλισης σχετικά με τη δημοσιονομική κατάσταση. Επιπλέον, οι παράγραφοι 9 και 11 του άρθρου 104Γ της συνθήκης ΕΚ, που αναφέρονται στις κυρώσεις, δεν εφαρμόστηκαν κατά τη διάρκεια του δεύτερου σταδίου της ΟΝΕ.

(1) ΕΕ C 236, 2.8.1997.

(2) ΕΕ L 209, 2.8.1997.
ΓΡΑΠΤΗ ΕΡΩΤΗΣΗ P-0693/98

υποβολή: Mihail Papayannakis (GUE/NGL) προς την Επιτροπή

(2 Μαρτίου 1998)

Θέμα: Υλοποίηση του επιχειρησιακού προγράμματος στον τομέα του τουρισμού

Η Επιτροπή απαντώντας στην υπ' αριθ. Η-0813/96(1) ερώτησή μου σχετικά με την υλοποίηση του ελληνικού επιχειρησιακού προγράμματος στον τομέα του τουρισμού, είχε επισημάνει τη χαμηλή απορρόφηση των σχετικών κονδυλίων και είχε ζητήσει από τις εθνικές αρχές την ανάληψη των υπολειπομένων. Επιπλέον, ανέμενε τις τελικές αποφάσεις και τον προγραμματισμό των εθνικών αρχών ως προς τις μαρίνες και τις Περιοχές Ολοκληρωμένης Τουριστικής Ανάπτυξης (ΠΟΤΑ).

Δεδομένου ότι έχει περάσει ένας χρόνος και πλέον από την απάντηση της Επιτροπής και, ότι το επιχειρησιακό πρόγραμμα λήγει στις 31.12.1999, ερωτάται η Επιτροπή:

1. Ποιά είναι η σημερινή απορροφητικότητα του επιχειρησιακού προγράμματος στον τομέα του τουρισμού;

2. Εάν έχει γίνει επιλογή των τοποθεσιών για τη δημιουργία των ΠΟΤΑ και ποιές είναι αυτές;

3. Εάν έχει καθοριστεί ποιές κατηγορίες δαπανών θα χρηματοδοτούνται και,

4. Εάν θα χρηματοδοτηθούν επί δημοσίων ή και επί ιδιωτικών εκτάσεων;

Συμπληρωματική απάντηση

της καςWulf-Mathies εξ ονόματος της Επιτροπής

(7 Μαΐου 1998)

Το ελληνικό λειτουργικό πρόγραμμα τουρισμού-πολιτισμού, που τροποποιήθηκε στις 7 Δεκεμβρίου 1997, προβλέπει ένα συνολικό ποσό αναλήψεων υποχρεώσεων 55,1 εκατ. ECU για τα έτη 1995-1997, εκ των οποίων 19,5 εκατ. ECU για το πρόγραμμα τουρισμού. Μέχρι σήμερα, το σύνολο των αναλήψεων υποχρεώσεων και πληρωμών που προγραμματίστηκαν για το τέλος 1997 έχει ήδη πραγματοποιηθεί.

Οι δημόσιες δαπάνες που πραγματοποιήθηκαν για το υποπρόγραμμα τουρισμού ανέρχονται σε 24,33 % του συνόλου του υποπρογράμματος στο τέλος Φεβρουαρίου 1998.

Η περιοχή της Μεσσηνίας έχει επιλεγεί για τη δημιουργία μιας περιοχής ολοκληρωμένης τουριστικής ανάπτυξης (ΠΟΤΑ). Οι δαπάνες που θα ληφθούν υπόψη είναι αυτές που προβλέπονται από τον ελληνικό νόμο αριθ. 1892/90. Η εν λόγω ΠΟΤΑ θα πραγματοποιηθεί σε ιδιωτική ιδιοκτησία.

(1) Πρακτικά του Ευρωπαϊκού Κοινοβουλίου, αριθ. 4-489 (Οκτώβριος 1996).
ΓΡΑΠΤΗ ΕΡΩΤΗΣΗ P-1422/98

υποβολή: José García-Margallo y Marfil (PPE) προς την Επιτροπή

(29 Απριλίου 1998)

Θέμα: Ευρώ 1999

Ο κανονισμός (ΕΚ) 1103/97 του Συμβουλίου(1) και το σχέδιο κανονισμού σχετικά με την εισαγωγή του ευρώ, που περιλαμβάνεται ως παράρτημα στο ψήφισμα του Συμβουλίου της 7ης Ιουλίου 1997(2), φαίνεται να ευνοούν τον περιορισμό της δυνατότητας των τραπεζών να εισπράτουν προμήθεια για τη μετατροπή πληρωμών με πίστωση λογαριασμών καθώς καί για τη μετατροπή των λογαρισμών στο τέλος της μεταβατικής περιόδου.

Σκέπτεται η Επιτροπή να εγκρίνει κάποια νομοθετική πράξη ώστε να τεθούν σε εφαρμογή αυτές οι αρχές;

Απάντηση του κ.de Silguy εξ ονόματος της Επιτροπής

(3 Ιουνίου 1998)

Οι δύο κανονισμοί του Συμβουλίου οι οποίοι θεσπίζουν το νομικό πλαίσιο σχετικά με την εισαγωγή του ευρώ δεν αναφέρονται ρητά στο θέμα των τραπεζικών εξόδων για τη μετατροπή νομισμάτων σε ευρώ. Στην τελευταία ανακοίνωσή της σχετικά με τις πρακτικές πλευρές της εισαγωγής του ευρώ(3), η Επιτροπή αναφέρει ότι κατά την άποψή της, η παρακράτηση τραπεζικών εξόδων για μετατροπές που απαιτούνται νόμιμα βάσει των κανονισμών για το ευρώ είναι παράνομη. Στις μετατροπές αυτές περιλαμβάνονται η μετατροπή των εισερχόμενων πληρωμών από την εθνική νομισματική μονάδα σε μονάδα ευρώ και αντιστρόφως καθόλη τη διάρκεια της μεταβατικής περιόδου και η μετατροπή των λογαριασμών από την εθνική νομισματική μονάδα σε μονάδα ευρώ κατά το τέλος της μεταβατικής περιόδου. Η νομική αυτή ερμηνεία επιβεβαιώνει την άποψη που εξέφρασε το Αξιότιμο Μέλος του Κοινοβουλίου.

Αφού μελέτησε το θέμα των τραπεζικών εξόδων για τη μετατροπή σε ευρώ με τη βοήθεια ομάδας εμπειρογνωμόνων, η Επιτροπή δεν έκρινε απαραίτητο, στο στάδιο αυτό, να επιβάλει την αρχή αυτή δια της νομοθετικής οδού. Από έρευνες που διεξήγαγε η ομάδα εμπειρογνωμόνων φαίνεται ότι η μεγάλη πλειοψηφία των τραπεζών δεν προτίθεται να παρακρατεί έξοδα για τις υποχρεωτικές μετατροπές ακόμη και αν δεν υπάρχουν νομοθετικές διατάξεις. Στις 23 Απριλίου 1998 η Επιτροπή εξέδωσε σύσταση(4) η οποία προβλέπει πρότυπα καλής πρακτικής για τη μετατροπή σε ευρώ. Τα πρότυπα αυτά καλύπτουν τόσο τις πρακτικές που η Επιτροπή θεωρεί ότι επιβάλλονται βάσει των κανονισμών για το ευρώ όσο και τις πρακτικές που η Επιτροπή θεωρεί ότι θα πρέπει να ακολουθούν οι τράπεζες προκειμένου να διευκολύνουν την ομαλή εισαγωγή του ευρώ. Όσον αφορά τις πληρωμές και τη μετατροπή λογαριασμών η Επιτροπή συνιστά τη μετατροπή χωρίς την παρακράτηση τραπεζικών εξόδων των εισερχόμενων και εξερχόμενων πληρωμών κατά τη διάρκεια της μεταβατικής περιόδου, και των λογαριασμών σε ευρώ κατά τη διάρκεια και το τέλος της περιόδου αυτής.

(1) ΕΕ L 162, 19.6.1997, σελ. 1.

(2) ΕΕ C 236 της 2.8.1997, σελ. 7.

(3) COM(98)61 τελικό.

(4) COM(98)961 τελικό.
ΓΡΑΠΤΗ ΕΡΩΤΗΣΗ E-1383/98

υποβολή: Cristiana Muscardini (NI) προς την Επιτροπή

(7 Μαΐου 1998)

Θέμα: Εκπαίδευση προς απόκτηση ιατρικής ειδικότητας

Στις ιταλικές νομοθετικές διατάξεις που ρυθμίζουν την ειδικευμένη ιατρική εκπαίδευση (D.L.257/91), ο ιατρός που παρακολουθεί ειδικότητα ορίζεται από νομική άποψη περισσότερο ως σπουδαστής παρά ως εργαζόμενος. Έπεται λοιπόν ότι δεν είναι δυνατόν να εφαρμοσθούν όσα ορίζει το άρθρο 24 της οδηγίας 93/16/ΕΟΚ(1) της 5ης Απριλίου 1993 που αποσκοπεί στη διευκόλυνση της ελεύθερης κυκλοφορίας των ιατρών και στην αμοιβαία αναγνώριση πτυχίων, πιστοποιητικών και άλλων τίτλων σπουδών, άρθρο το οποίο θεσπίζει "προσωρινή συμμετοχή του ασκουμένου σε ειδικότητα ιατρού στις δραστηριότητες και ευθύνες των σχετικών ιδρυμάτων".

1. Ποιά είναι η γνώμη της Επιτροπής για το ότι

α) στην πραγματικότητα, οι εν λόγω ιατροί χρησιμοποιούνται για να αντιμετωπισθεί η έλλειψη μονίμου προσωπικού σε πανεπιστημιακές κλινικές και σε ανεγνωρισμένα νοσοκομεία, προσφέροντας συχνά αυτονόμως εξειδικευμένες υπηρεσίες (μολονότι δεν έχουν λάβει ακόμη τον τίτλο της ειδικότητας), και σε άλλες περιπτώσεις καλούνται να προσφέρουν απλώς υπηρεσίες νοσοκόμων, σύμφωνα με τις ανάγκες του ιδρύματος όπου έχουν τοποθετηθεί από τη διεύθυνση της πανεπιστημιακής σχολής τους;

β) δεν πιστοποιείται ο κύκλος επαγγελματικής κατάρτισης του υπό ειδίκευση ιατρού, με αποτέλεσμα να τίθεται σε μειονεκτική θέση έναντι των συναδέλφων του των άλλων κρατών μελών;

2. Ποιές πρωτοβουλίες προτίθεται η Επιτροπή να αναλάβει μετά από εμπεριστατωμένους ελέγχους για να αντιμετωπισθούν οι καταγγελθείσες ανωμαλίες οι οποίες θέτουν σε μειονεκτική θέση τους υπό ειδίκευση ιατρούς στην Ιταλία;

(1) ΕΕ L 165, 7.7.1993, σελ. 1.
ΓΡΑΠΤΗ ΕΡΩΤΗΣΗ E-1222/98

υποβολή: Cristiana Muscardini (NI) προς την Επιτροπή

(29 Απριλίου 1998)

Θέμα: Δημιουργία λατομείου στη θέση Pittolo

Όσον αφορά την απάντηση της Επιτροπής στη γραπτή ερώτηση Ε-3370/97(1) σχετικά με το ανωτέρω θέμα:

1. παρενέβη η Επιτροπή στις ιταλικές αρχές;

2. εάν ναί, με βάση τις παρατηρήσεις που έλαβε, μπορεί να βεβαιώσει ότι η δημιουργία του λατομείου στην ανωτέρω θέση δεν είναι αντίθετη με τις σχετικές ευρωπαϊκές ρυθμίσεις;

Απάντηση της καςBjerregaard εξ ονόματος της Επιτροπής

(2 Ιουνίου 1998)

Εστάλη επιστολή στις ιταλικές αρχές σχετικά με το πρόβλημα που έθεσε το Αξιότιμο Μέλος του Κοινοβουλίου. Εις απάντησήν της, παρελήφθη από την Επιτροπή επιστολή των ιταλικών αρχών.

Βάσει των πληροφοριών που διαβιβάστηκαν από τις ιταλικές αρχές, φαίνεται ότι το σχέδιο "Piano Infraregionale delle Attività Estrattive" (ΡΙΑΕ) ("Διαπεριφερειακό Πρόγραμμα Εξορυκτικών Δραστηριοτήτων") προέβλεπε την δημιουργία εγκαταστάσεων εξόρυξης διαφόρων ουσιών, γνωστών ως "Pittolo", στον δήμο της Piacenza, και ότι το πρόγραμμα αυτό εγκρίθηκε βάσει μελέτης επιπτώσεων. Επιπλέον, λόγω του διαδημοτικού χαρακτήρα του προγράμματος (ΡΙΑΕ), το οποίο εγκρίθηκε σύμφωνα με την νομοθεσία του διοικητικού διαμερίσματος της Emilia Romagna, η πραγματική έναρξη λειτουργίας των εγκαταστάσεων υπόκειται στην έγκριση ενός "Piano Particolareggiato". Πρόκειται για λεπτομερές σχέδιο, το οποίο αφορά ολόκληρη την ενδιαφερόμενη διαδημοτική περιοχή, που φαίνεται να αποτελεί μελέτη περιβαλλοντικών επιπτώσεων, ανοικτή σε ενδεχόμενο δημόσιο διάλογο. Η προαναφερθείσα νομοθεσία της Regione Emília Romagna θεσπίστηκε κατόπιν της εκδόσεως της οδηγίας 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(2).

Στο πλαίσιο των διαδικασιών επί παραβάσει κατά της Ιταλίας εξετάζεται το σύνολο της περιφερειακής νομοθεσίας περί μεταφοράς της οδηγίας 85/337/ΕΟΚ.

(1) ΕΕ C 134, 30.4.1998, 151.

(2) ΕΕ L 175, 5.7.1985.
ΓΡΑΠΤΗ ΕΡΩΤΗΣΗ E-0687/98

υποβολή: Amedeo Amadeo (NI) και Salvatore Tatarella (NI) προς την Επιτροπή

(10 Μαρτίου 1998)

Θέμα: Διεθνείς μεταφορές επιβατών - κανονισμός 684/92 του Συμβουλίου της 16.3.1992

Από το άρθρο 4, σημείο 2 του κανονισμού 684/92(1) προκύπτει ότι "για τις ειδικές τακτικές γραμμές που ορίζονται στο άρθρο 2 σημείο 1.2 δεύτερο εδάφιο στοιχεία Α, Β, Γ και Δ δεν απαιτείται άδεια εφόσον καλύπτονται από σύμβαση που συνάπτεται μεταξύ του οργανωτή και του μεταφορέα".

Μπορεί η Επιτροπή να διευκρινίσει εάν είναι ακριβές ότι οι ειδικές τακτικές γραμμές που ανταποκρίνονται στον ορισμό της τακτικής γραμμής όπως προσδιορίζεται από το άρθρο σημείο 1.2 δεύτερο εδάφιο στοιχεία Α, Β, Γ και Δ δεν απαιτείται άδεια ("εφόσον καλύπτονται από σύμβαση που συνάπτεται μεταξύ του οργανωτή και του μεταφορέα") μπορούν συστηματικά να παραλληλισθούν με τις υπάρχουσες τακτικές γραμμές για τις οποίες απαιτείται άδεια και να προσελκύουν κατ' αυτόν τον τρόπο την πελατεία των τελευταίων;

(1) ΕΕ L 74, 20.3.1992, σελ. 1.
ΓΡΑΠΤΗ ΕΡΩΤΗΣΗ E-1305/98

υποβολή: Cristiana Muscardini (NI) προς την Επιτροπή

(29 Απριλίου 1998)

Θέμα: Δυσμενείς διακρίσεις σε βάρος των βιολόγων

Για να έχουν πρόσβαση στις ιταλικές σχολές ειδίκευσης οι πτυχιούχοι της ιατρικής και των παραϊατρικών σχολών (βιολόγοι, χημικοί, φαρμακοποιοί, οδοντίατροι...) συμμετέχουν σε δημόσιο διαγωνισμό βάσει τίτλων σπουδών και εξετάσεων. Ενώ οι ιατροί που επιτυγχάνουν στην εισαγωγική εξέταση λαμβάνουν ετήσια υποτροφία για όλη τη διάρκεια της ειδίκευσής τους, οι βιολόγοι αποκλείονται από την υποτροφία αυτή.

Δεδομένης της οδηγίας αριθ. 82/76/ΕΟΚ(1) που ορίζει την χορήγηση υποτροφίας σπουδών για τους ειδικευομένους ιατρούς για όλη τη διάρκεια της ειδίκευσής τους και λαμβανομένου υπόψη του νομοθετικού διατάγματος αριθ. 502/92 που καθιστά υποχρεωτική την υποβολή μεταπτυχιακού διπλώματος ειδίκευσης ως προϋποθεση για τη συμμετοχή σε διαγωνισμούς του εθνικού συστήματος υγείας και για τους βιολόγους,

δεν θεωρεί η Επιτροπή ότι:

1. γίνεται δυσμενής διάκριση για τους βιολόγους 2. και δεν νομίζει ότι για να αντιμετωπισθεί αυτή η κατάσταση πρέπει να αναγνωρισεί σε ευρωπαϊκό επίπεδο το καθεστώς του ειδικευόμενου βιολόγου;

Απάντηση του κ.Monti εξ ονόματος της Επιτροπής

(24 Ιουνίου 1998)

Η Επιτροπή έχει την τιμή να γνωστοποιήσει στο Αξιότιμο Μέλος του Κοινοβουλίου ότι τα ζητήματα αυτά αποτελούν το αντικείμενο προδικαστικών ερωτημάτων που εκκρεμούν ενώπιον του Δικαστηρίου.

Κατά συνέπεια, η Επιτροπή κρίνει ότι οφείλει να αναμείνει την απόφαση του Δικαστηρίου.

(1) ΕΕ L 43, 15.2.1982, σελ. 21.
ΓΡΑΠΤΗ ΕΡΩΤΗΣΗ E-1158/98

υποβολή: Roberta Angelilli (NI) προς την Επιτροπή

(24 Απριλίου 1998)

Θέμα: Νοικοκυρές

Από άρθρο που δημοσιεύτηκε στον τύπο πληροφορήθηκα, σε γενικές γραμμές, την ύπαρξη ευρωπαϊκής νομοθεσίας η οποία αναγνωρίζει στις νοικοκυρές σημαντικό ρόλο στη σύγχρονη κοινωνία και που προστατεύει την εικόνα και τον πολύτιμο ρόλο τους μέσα στην οικογένεια.

Σε σχέση με το θέμα αυτό μπορεί η Επιτροπή να μου πει:

1. ποιά είναι τα ενδεχόμενα βασικά στοιχεία της κανονιστικής αυτής ρύθμισης σε νομοθετικό επίπεδο;

2. εάν η κανονιστική αυτή ρύθμιση προβλέπει τη χορήγηση ευρωπαϊκών ενισχύσεων υπέρ των νοικοκυρών (όπως προκύπτει από το προαναφερθέν άρθρο του τύπου);

3. εάν έτσι έχουν τα πράγματα, πώς μπορεί κανείς να λάβει τις ενισχύσεις αυτές;

Απάντηση του κ.Flynn εξ ονόματος της Επιτροπής

(29 Μαΐου 1998)

Αν και αναγνωρίζει πόσο σημαντικές είναι οι δουλειές που κάνει μια γυναίκα στο σπίτι προς όφελος της οικογένειάς της αλλά και της κοινωνίας στο σύνολό της, η Επιτροπή θα ήθελε να διευκρινίσει ότι δεν υπάρχει καμία κοινοτική ρύθμιση για τον τομέα αυτό.
ΓΡΑΠΤΗ ΕΡΩΤΗΣΗ E-0828/98

υποβολή: Alexandros Alavanos (GUE/NGL) προς την Επιτροπή

(26 Μαρτίου 1998)

Θέμα: Επιστροφή οφειλόμενου ΦΠΑ στους βαμβακοπαραγωγούς

Στην Ελλάδα, η επιστροφή του ΦΠΑ στους αγρότες που καλλιεργούν βαμβάκι γίνεται με την εφαρμογή ενός κατ' αποκοπήν συντελεστή επιστροφής ύψους 3,5 %. Το ποσό της συνυπευθυνότητας δεν αφαιρείται από το ποσό επί του οποίου υπολογίζεται η επιστροφή του ΦΠΑ.

Το Ελληνικό Δημόσιο για τα έτη 1990-1995 προέβη, με δική του αποκλειστικά ευθύνη, όπως έχει το ίδιο παραδεθχεί, σε λανθασμένη επιστροφή του ΦΠΑ στους βαμβακοπαραγωγούς. Συγκεκριμένα οι βαμβακοπαραγωγοί δεν έτυχαν για τα έτη αυτά επιστροφής ΦΠΑ και στο ποσό της συνυπευθυνότητας, με αποτέλεσμα να υποστούν άμεση ζημιά στο εισόδημά τους.

Η Ελληνική Κυβέρνηση αρνείται την επιστροφή του ΦΠΑ στο ποσό της συνυπευθυνότητας για τα έτη 1990-1995 με το αιτιολογικό, μεταξύ άλλων, ότι "έχει ήδη κλείσει για τα έτη αυτά η αναγγελία στην Κοινότητα επιστροφής του ΦΠΑ αγροτών και δεν υπάρχει προηγούμενο επανασυζήτησης αφού δεν προβλέπεται ανάλογη διαδικασία στην Ε.Ε.".

Δεδομένου ότι οι Έλληνες αγρότες έχουν ζημιωθεί λόγω αποκλειστικής ευθύνης του Ελληνικού Δημοσίου, προτίθεται η Επιτροπή, σε συνεργασία με την Ελληνική Κυβέρνηση, να εξετάσει το θέμα της επιστροφής στους βαμβακοπαραγωγούς του οφειλόμενου ΦΠΑ και για το ποσό της συνυπευθυνότητας, για τα έτη 1990-1995;

Απάντηση του κ.Monti εξ ονόματος της Επιτροπής

(06 Μαΐου 1998)

Σύμφωνα με το άρθρο 25 της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών, των σχετικών με τους φόρους τίτλου εργασιών - Κοινό σύστημα φόρου προστιθεμένης αξίας: ομοιόμορφη φορολογική βάση(1) τα κράτη μέλη μπορούν να εφαρμόσουν ένα ειδικό σύστημα για τις μικρές αγροτικές εκμεταλλεύσεις. Το άρθρο 25 προβλέπει κατάποκοπή συντελεστή επιστροφής ώστε να μπορούν οι αγρότες να αποσβένουν το φόρο προστιθέμενης αξίας επί των εισροών με σταθερό συντελεστή. Ο συντελεστής επιστροφής καθορίζεται από τα κράτη μέλη με βάση μακροοικονομικές στατιστικές. Ο εν λόγω συντελεστής δεν μπορεί να χρησιμοποιείται για να δίνεται στους αγρότες μεγαλύτερη επιστροφή από το ποσό του φόρου προστιθέμενης αξίας που επιβαρύνει τις εισροές. Ωστόσο, τα κράτη μέλη μπορούν να μειώσουν τους συντελεστές αυτούς σε μηδενικό ποσοστό. Η επιστροφή στους έλληνες αγρότες καταβάλλεται από το κράτος. Οι μικρές αγροτικές εκμεταλλεύσεις σύμφωνα με το άρθρο 25 μπορούν να επιλέξουν το σύνηθες σύστημα ΦΠΑ.

Βάσει των παραπάνω δεν μπορεί η Επιτροπή να εξετάσει το θέμα της επιστροφής από την Ελλάδα για το εν λόγω διάστημα.

(1) ΕΕ L 145, 13.6.1977.
ΓΡΑΠΤΗ ΕΡΩΤΗΣΗ E-1426/98

υποβολή: Kenneth Coates (GUE/NGL) προς την Επιτροπή

(11 Μαΐου 1998)

Θέμα: Ταχεία εξάπλωση της φυματίωσης

Έχει ενημερωθεί η Επιτροπή από τον Παγκόσμιο Οργανισμό Υγείας, αφενός, για το βαθμό και την ταχύτητα εξάπλωσης της φυματίωσης, μεταξύ άλλων, στη Νοτιοανατολική Ασία, την Αφρική και την Ανατολική Ευρώπη και, αφετέρου, για τους θανάτους που προκαλούνται από αυτήν;

Ποιά μέτρα προτίθεται να λάβει η Επιτροπή για την αντιμετώπιση της επικίνδυνης αυτής κατάστασης;

Σε ποιές ενέργειες προβαίνει η Επιτροπή προκειμένου να υποστηρίξει την ερευνητική προσπάθεια που αποβλέπει στην εξεύρεση τρόπων για τον περιορισμό της εξάπλωσης και τη θεραπεία της φυματίωσης;

Απάντηση του κ.Flynn εξ ονόματος της Επιτροπής

(29 Μαΐου 1998)

Η Επιτροπή είναι ενήμερη για την αύξηση των συμπτωμάτων φυματίωσης και των παραγόντων που συνδέονται με το φαινόμενο αυτό, όπως η κατάρρευση συστημάτων ιατρικής περίθαλψης, η επιδείνωση κοινωνικοοικονομικών συνθηκών, και οι ακατάλληλες πρακτικές που οδηγούν σε αντιμικροβιακή αντίσταση.

Με το κοινοτικό πρόγραμμα για το σύνδρομο επίκτητης ανοσοποιητικής ανεπάρκειας (AIDS) και για άλλες μεταδοτικές ασθένειες η Κοινότητα παρέχει υποστήριξη σε προγράμματα για την επιτήρηση και αντίδραση απέναντι στη φυματίωση, όπου συμμετέχουν όλα τα κράτη μέλη. Στόχος των εν λόγω προγραμμάτων είναι να βελτιώσουν την ικανότητα των αρμόδιων αρχών στα κράτη μέλη να καταπολεμήσουν τις παραπάνω ασθένειες.

Στο πλαίσιο διεύρυνσης της Κοινότητας οι χώρες που έχουν υποβάλει αίτηση ένταξης από την κεντρική και ανατολική Ευρώπη ενθαρρύνονται να συμμετάσχουν σε αυτό αλλά και σε άλλα προγράμματα δράσης για τη δημόσια υγεία (όπου έχουν πρόσβαση οι χώρες της κεντρικής και ανατολικής Ευρώπης (ΧΚΑΕ), η Μάλτα και η Κύπρος). Η Επιτροπή επίσης συνεργάζεται με τις Ηνωμένες Πολιτείες στο ζήτημα αυτό στο πλαίσιο της ειδικής επιχειρησιακής ομάδας (task force) Κοινότητας-Ηνωμένων Πολιτειών καθώς και με διεθνείς οργανισμούς όπως ο Παγκόσμιος Οργανισμός Υγείας (ΠΟΥ) και η Διεθνής Τράπεζα Ανασυγκρότησης και Ανάπτυξης.

Όσον αφορά την έρευνα για τη φυματίωση, το BIOMED χρηματοδοτεί επί του παρόντος 7 προγράμματα, που ανέρχονται συνολικά σε 3,25 εκ. ECU, σχετικά με την ανάπτυξη εμβολίων, με την ανάπτυξη φαρμάκων νέας γενιάς που τώρα κυκλοφορούν για την αντιμετώπιση μικροβίων τα οποία παρουσίασαν αντίσταση σε προηγούμενα φάρμακα, και με την επιδημιολογία της φυματίωσης.

Περαιτέρω ευκαιρίες για έρευνα σχετικά με την φυματίωση προσφέρονται στο πέμπτο ερευνητικό πρόγραμμα-πλαίσιο, καθώς θα πρόκειται για σημαντική ενέργεια σχετικά με τις μολυσματικές ασθένειες.
ΓΡΑΠΤΗ ΕΡΩΤΗΣΗ P-0733/98

υποβολή: Joan Colom i Naval (PSE) προς την Επιτροπή

(2 Μαρτίου 1998)

Θέμα: Εκτέλεση των Διαρθρωτικών Ταμείων 1994-1995

Μπορεί να παράσχει η Επιτροπή τις εξής πληροφορίες:

- Εκτέλεση, ανά χώρα και ανά στόχο, τωνΚοινοτικών Πλαισίων Στήριξης, όσον αφορά τον προγραμματισμό του 1997 καθώς και συνοπτικό πίνακα για την περίοδο 1994-1997 ανά χώρα(κατ' αναλογία προς τις απαντήσεις επί των ερωτήσεων μου 1877/96 και 1991/97).

- Εκτέλεση των προγραμματισθέντων Κοινοτικών Πρωτοβουλιών κατά την περίοδο 1994-1997.

Συμπληρωματική απάντηση

του κ.Liikanen εξ ονόματος της Επιτροπής

(5 Ιουνίου 1998)

Μία έκθεση που χρονολογείται το Μάιο του 1998 για την εκτέλεση των διαρθρωτικών ταμείων κατά την περίοδο 1994-1997 και η οποία περιλαμβάνει τους δύο πίνακες "Συνολική εκτέλεση των διαρθρωτικών ταμείων από το 1994 έως το 1997 και οι επιδοτήσεις του Εδιμβούργου" και " Έκθεση για την εκτέλεση των διαρθρωτικών δράσεων το 1997", έχει αποσταλεί απευθείας στο Αξιότιμο Μέλος και στη Γραμματεία του Κοινοβουλίου. Οι πίνακες αυτοί παρέχουν λεπτομερείς πληροφορίες, ανά στόχο, ανά κοινοτική πρωτοβουλία και ανά χώρα, για την εκτέλεση των διαρθρωτικών ταμείων.

Όταν πλησιάσει το τέλος της τωρινής περιόδου προγραμματισμού, η σύγκριση μεταξύ των συνολικών επιδοτήσεων του Εδιμβούργου και της εκτέλεσής τους θα δώσει πιο ακριβείς πληροφορίες για το τι υπολείπεται ακόμα να εκτελεστεί.
ΓΡΑΠΤΗ ΕΡΩΤΗΣΗ E-1121/98

υποβολή: Phillip Whitehead (PSE) προς την Επιτροπή

(8 Απριλίου 1998)

Θέμα: Κτηνιατρικοί έλεγχοι

Μπορεί η Επιτροπή να μας παράσχει ένα συγκριτικό πίνακα των αμοιβών που ισχύουν για τους κτηνιατρικούς ελέγχους σε ολόκληρη την Ευρωπαϊκή Ένωση;

Απάντηση του κ.Fischler εξ ονόματος της Επιτροπής

(27 Μαΐου 1998)

Πρέπει να γίνει διάκριση μεταξύ του θέματος που αφορά τις δαπάνες των κτηνιατρικών ελέγχων και επιθεωρήσεων και αυτού που αφορά τον τρόπο χρηματοδότησης των εν λόγω ελέγχων και επιθεωρήσεων.

Όσον αφορά τις δαπάνες, πρόκειται για ιδιαίτερα περίπλοκη υπόθεση εφόσον πρέπει να συγκεντρωθεί το σύνολο των δαπανών (μισθοί προσωπικού, κοινωνικές επιβαρύνσεις, έξοδα ανάλυσης, διοικητικά έξοδα, κλπ...). Εξάλλου, ορισμένες θέσεις δύνανται να αποτελέσουν αντικείμενο διαφορετικής λογιστικής όπως για παράδειγμα τα έξοδα κατασκευής ή ανακαίνισης των χώρων. Πρέπει, εξάλλου, να τονιστεί ότι η διαπίστωση των εξόδων δεν μπορεί πραγματικά να πραγματοποιηθεί στην καλύτερη των περιπτώσεων, παρά στο τέλος του έτους n+1, όπου το έτος n είναι το έτος όπου πραγματοποιούνται οι κτηνιατρικοί έλεγχοι και επιθεωρήσεις. Εξάλλου, στα νέα κράτη μέλη η εν λόγω εκτίμηση πραγματοποιείται από τις τοπικές αρχές. Η Επιτροπή δεν είναι επομένως σε θέση να καταρτίσει ένα συγκριτικό κατάλογο των εξόδων.

Αντιθέτως, η Κοινότητα διαθέτει κανόνες όσον αφορά τη χρηματοδότηση των εξόδων που προέρχονται από τους κτηνιατρικούς ελέγχους και τις επιθεωρήσεις. Για το σκοπό αυτό, μπορεί να γίνει αναφορά στην οδηγία 85/73/ΕΚ(1) του Συμβουλίου σχετικά με τη χρηματοδότηση των κτηνιατρικών επιθεωρήσεων και ελέγχων που αναφέρονται από τις οδηγίες 89/662/ΕΟΚ(2), 90/425/ΕΟΚ(3), 90/675/ΕΟΚ(4) και 91/492/ΕΟΚ(5). Πιο εμπεριστατωμένοι κανόνες καθορίζονται για τα κρέατα και τα προϊόντα της αλιείας (παράρτημα Α). Γενικώς, το καθεστώς που έχει τεθεί σε εφαρμογή προβλέπει τέλη ενός κατάποκοπή ποσού με πιθανότητες αύξησης ή μείωσής του, ώστε να ληφθούν υπόψη ειδικές καταστάσεις. Τα ποσά και οι όροι εφαρμογής τους περιλαμβάνονται στην προαναφερθείσα νομοθεσία.

(1) Οδηγία 85/73/ΕΚ που τροποποιήθηκε και παγιοποιήθηκε από την οδηγία 96/43/ΕΚ του Συμβουλίου, της 26ης Ιουνίου 1996. EE αριθ. L 162 της 01.07.1996.

(2) ΕΕ L 395, 30.12.1989.

(3) ΕΕ L 224, 18.8.1990.

(4) ΕΕ L 373, 31.12.1990.

(5) ΕΕ L 268, 24.9.1991.